ELEKTRĖNŲ SAVIVALDYBĖS MERAS

POTVARKIS

DĖL KŪDIKIO KRAITELIO IŠDAVIMO ELEKTRĖNŲ SAVIVALDYBĖJE TVARKOS APRAŠO PATVIRTINIMO

2025 m. kovo 28 d. Nr. 01V-E-112

Elektrėnai

Vadovaudamasis Lietuvos Respublikos vietos savivaldos įstatymo 25 straipsnio 1, 5 dalimis, 27 straipsnio 21 dalimi, Lietuvos Respublikos šeimos stiprinimo įstatymo 14 straipsnio 2 dalies 2 punktu, Elektrėnų savivaldybės 2025–2027 metų strateginiu veiklos planu, patvirtintu Elektrėnų savivaldybės tarybos 2025 m. sausio 29 d. sprendimu Nr. VII.TS-1 „Dėl Elektrėnų savivaldybės 2025–2027 metų strateginio veiklos plano patvirtinimo“:

1. T v i r t i n u Kūdikio kraitelio išdavimo Elektrėnų savivaldybėje tvarkos aprašą (pridedama).

2. P a v e d u Elektrėnų savivaldybės administracijos Civilinės metrikacijos skyriui organizuoti Kūdikio kraitelio išdavimą vadovaujantis šio potvarkio 1 punktu patvirtintu Kūdikio kraitelio išdavimo Elektrėnų savivaldybėje tvarkos aprašu.

3. N u r o d a u Elektrėnų savivaldybės administracijos Bendrajam skyriui šį potvarkį paskelbti Teisės aktų registre ir Savivaldybės interneto svetainėje.

Meras	Gediminas Ratkevičius

PATVIRTINTA

Elektrėnų savivaldybės mero

2025 m. kovo 28 d.

potvarkiu Nr. 01V-E-112

KŪDIKIO KRAITELIO ELEKTRĖNŲ SAVIVALDYBĖJE IŠDAVIMO TVARKOS APRAŠAS

I SKYRIUS

BENDROSIOS NUOSTATOS

1. Kūdikio kraitelio išdavimo Elektrėnų savivaldybėje tvarkos aprašas (toliau – Aprašas) nustato kūdikio kraitelio skyrimo asmenims, gimus vaikui, tvarką Elektrėnų savivaldybėje. Aprašo tikslas – savivaldybės šeimų stiprinimas per pagalbą asmenims, auginantiems vaikus.

2. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos šeimos stiprinimo įstatymu, Lietuvos Respublikos civilinės būklės aktų registravimo įstatymu ir kitais teisės aktais.

3. Pagal Aprašą laikoma, kad vaikas turi tik vieną iš tėvų, kai kitas tėvas yra miręs, nenurodytas vaiko gimimo liudijime, teismo pripažintas dingusiu be žinios, teismo pripažintas nežinia kur esančiu, teismo pripažintas neveiksniu, atlieka bausmę įkalinimo įstaigoje; vienam iš tėvų laikinai arba neterminuotai apribota valdžia, tėvai išsituokę ir vaikas gyvena su vienu iš tėvų, kai vaiko gyvenamoji vieta teismo sprendimu yra nustatyta su vienu iš vaiko tėvų (toliau – vienintelis vaiko tėvas).

4.	Apraše vartojamos sąvokos:

4.1.	kūdikio kraitelis – tai kūdikiui skirtų reikmenų rinkinys, kurį sudaro reikmenys ir priemonės, skirtos kūdikio priežiūrai;

4.2.	atstovai pagal įstatymą – tėvai, įtėviai, globotojai, vienintelis vaiko tėvas.

5.	Kitos šiame Apraše vartojamos sąvokos suprantamos taip, kaip jos apibrėžtos Lietuvos Respublikos civiliniame kodekse.

6.	Aprašas tvirtinamas Savivaldybės mero potvarkiu. Savivaldybės administracijos Civilinės metrikacijos skyrius (toliau – Skyrius) yra atsakingas už kūdikio kraitelio išdavimą naujagimio atstovams pagal įstatymą.

II SKYRIUS

KŪDIKIO KRAITELIO SKYRIMAS IR IŠDAVIMO TVARKA

7. Kūdikio kraitelis skiriamas, jeigu ne mažiau kaip 3 mėnesius iki vaiko gimimo dienos vienas iš kūdikio atstovų pagal įstatymą yra deklaravęs gyvenamąją vietą Savivaldybėje arba yra įtrauktas į gyvenamosios vietos neturinčių asmenų apskaitą Savivaldybėje (toliau – Gavėjai).

8. Kūdikio gyvenamoji vieta savivaldybėje nustatoma, atsižvelgiant į bent vieno iš atstovų pagal įstatymą deklaruotą gyvenamąją vietą Elektrėnų savivaldybėje, pagal Lietuvos Respublikos gyventojų registro teikiamus duomenis.

9. Kūdikio kraitelis išduodamas Gavėjams, pareiškusiems Skyriuje apie vaiko gimimą ne vėliau kaip per tris mėnesius nuo kūdikio gimimo dienos.

10. Kūdikio kraitelis išduodamas registruojant naujagimio gimimą Skyriuje, Rungos g. 5, Elektrėnuose, arba per Metrikacijos ir gyvenamosios vietos deklaravimo informacinę sistemą.

11. Gavėjai, atsiimdami kūdikio kraitelį, pateikia asmens tapatybę patvirtinantį dokumentą, nurodytą Civilinės būklės aktų registravimo taisyklių, patvirtintų Lietuvos Respublikos teisingumo ministro 2016 m. gruodžio 28 d. įsakymu Nr. 1R-334 „Dėl Civilinės būklės aktų registravimo taisyklių ir civilinės būklės aktų įrašų ir kitų dokumentų formų patvirtinimo“, 14 punkte.

12. Išimties tvarka kūdikio kraitelio išdavimo terminas gali būti pratęstas iki šešių mėnesių. Tokiomis išimtimis laikoma: Gavėjo liga ar laikinas išvykimas. Atsiradus įvardytoms objektyvioms priežastims, kūdikio kraitelis gali būti skiriamas Skyriaus vedėjo įsakymu pagal pateiktą vieno iš Gavėjų prašymą, kai dėl kūdikio gimimo įregistravimo kreipiamasi praleidus nustatytą terminą, atsižvelgiant į kūdikio atstovų pagal įstatymą deklaruotą gyvenamąją vietą Elektrėnų savivaldybėje.

13. Skyriaus darbuotojas, atiduodamas kūdikio kraitelį, pildo kūdikio kraitelio išdavimo apskaitos žurnalą pagal pavyzdinę formą (Aprašo priedas).

14. Skyriaus darbuotojas supažindina Gavėjus su kūdikio kraitelio turiniu. Susipažinę su kūdikio kraitelio turiniu, Gavėjai pasirašo kūdikio kraitelio išdavimo apskaitos žurnale, taip patvirtindami, kad su kūdikio kraitelio turiniu susipažino ir jokių pretenzijų neturi.

15. Kūdikio kraitelis negrąžinamas ir nekeičiamas nei į pinigines lėšas, nei į kitus daiktus.

16. Kūdikio kraiteliai apskaitomi ir nurašomi teisės aktų nustatyta tvarka.

III SKYRIUS

ATSAKOMYBĖ

17. Skyriaus darbuotojai atsako:

17.1. už kraitelio skyrimą ir išdavimą Aprašo nustatyta tvarka;

17.2. už kraitelio apskaitymą teisės aktų nustatyta tvarka, nurašymo akte pateiktos informacijos teisingumą.

IV SKYRIUS
BAIGIAMOSIOS NUOSTATOS

18. Aprašo įgyvendinimą vykdo Skyrius.

19. Visi dokumentai, susiję su kūdikio kraitelio skyrimu, yra saugomi Savivaldybės administracijoje teisės aktų nustatyta tvarka.

20. Aprašas keičiamas ar pripažįstamas netekusiu galios Savivaldybės mero potvarkiu.

________________________________

Kūdikio kraitelio išdavimo

Elektrėnų savivaldybėje tvarkos aprašo

priedas

(Kūdikio kraitelio išdavimo apskaitos žurnalo formos pavyzdys)

KŪDIKIO KRAITELIO IŠDAVIMO APSKAITOS ŽURNALAS

Eil. Nr.	Vaiko vardas, pavardė	Gimimo data	Įrašo Nr. ir data	Atstovų pagal įstatymą deklaruota gyvenamoji vieta Elektrėnų savivaldybėje	Kūdikio kraitelio išdavimas

Gavėjo vardas, pavardė	Išdavimo data	Parašas

______________________